**Zeița mea cu taine abisale**

*Bogdan Boitan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zeița mea cu taine abisale

Cădea în fulgi din pleoapele-amintirii,

Topindu-se în lutul cărnii mele,

Mă dogoreau văpăile privirii,

Mușcând misterul ochilor de stele.

O dragoste lovită de frisoane,

Se strecura pe tâmpla ei încinsă,

Mă-nfășuram în propriile-mi odgoane,

Să nu mă piardă zarea ei întinsă.

Când mâna îi ardea ca o zăpadă,

Ea mă lăsa s-o sting în palma mea,

Săruturi lungi cădeau ca o cascadă,

Iar timpul amuțise undeva.

Ne explodau în sânge toți atomii,

De parcă n-aveau aer să respire,

Se clătinau în fața noastră pomii,

Înspăimântați de-atâta fericire.

Mă strecuram în lutul ființei sale,

Cu tyrsul căutam la toate sens,

Eu spulberam zăpezile din cale,

Ea viscolea întregul univers.

M-am sfâșiat bucată cu bucată,

Și m-am izbit de fiecare val,

Dar, încă, a rămas în mine piatră,

Să-ndiguiesc iubirea ei pe mal.

Zeița mea cu taine abisale,

Ți-am ridicat din stihuri monument,

Și te-am zidit cu mâinile-astea goale,

Amețitor de sus pe firmament.

@BFB